b'\n_START_ARTICLE_\nJanez Stanovnik\n_START_SECTION_\nStar\xc5\xa1i, otro\xc5\xa1tvo in zgodnja mladost\n_START_PARAGRAPH_\nRojen je bil kot drugi od sedmih otrok v dru\xc5\xbeini o\xc4\x8deta pravnika in politika Ivana Stanovnika in mame Ane. Ana Stanovnik je bila ne\xc4\x8dakinja nad\xc5\xa1kofa Antona Bonaventure Jegli\xc4\x8da. O\xc4\x8de je kot predstavnik delavskega krila Slovenske ljudske stranke  v 20-tih letih 20. stoletja bil ljubljanski pod\xc5\xbeupan. O\xc4\x8de je iz SLS kasneje izstopil, ker je nasprotoval strankinemu klerikalizmu. Stanovnikovi so bili verna, vendar protiklerikalna dru\xc5\xbeina._NEWLINE_Janez Stanovnik se je najve\xc4\x8d dru\xc5\xbeil z bratrancem Jo\xc5\xbeetom Velikonjo, s katerim sta bila v\xc4\x8dlanjena v jezuitsko kongregacijo. Dru\xc5\xbeini se v drugi svetovni vojni razideta. Stanovnikovi podprejo partizane, Velikonjevi pa domobrance._NEWLINE_Janez Stanovnik je dokon\xc4\x8dal ljubljansko klasi\xc4\x8dno gimnazijo in se leta 1940 vpisal na Pravno fakulteto v Ljubljani. _NEWLINE_Janez Stanovnik se je \xc5\xbee v gimnaziji pri\xc4\x8del odmikati od cerkvene hierarhije. Dru\xc5\xbeiti se je za\xc4\x8del s \xc4\x8dlani dru\xc5\xa1tva Zarja, s kr\xc5\xa1\xc4\x8danskimi socialisti, ki so nasprotovali politi\xc4\x8dnemu delovanju cerkve in ki sta jih vodila Edvard Kocbek in Bogo Grafenauer. Bil je \xc4\x8dlan  uredni\xc5\xa1tva Kocbekove revije Dejanje .\n_START_SECTION_\nMed 2. svetovno vojno\n_START_PARAGRAPH_\nKo so komunisti\xc4\x8dna partija, sokoli in kr\xc5\xa1\xc4\x8danski socialisti na univerzi ustanovili Protiimperialisti\xc4\x8dno fronto slovenskega naroda (od julija 1941: Osvobodilna fronta, OF), se je Janez Stanovnik takoj pridru\xc5\xbeil in postal \xc4\x8dlan mati\xc4\x8dnega odbora. Jeseni 1941 so ga aretirale italijanske okupacijske oblasti. Ker so pri njem na\xc5\xa1li brevir in ro\xc5\xbeni venec, mu jih je uspelo prepri\xc4\x8dati, da je veren \xc5\xa1tudent, ki s komunizmom nima ni\xc4\x8d. Po tem, ko so ga februarja 1942 izpustili, je od\xc5\xa1el v Polhograjske dolomite k partizanom ._NEWLINE_Partizansko ime Janeza Stanovnika je bilo Tine. Med vojno je opravljal ve\xc4\x8dinoma politi\xc4\x8dne naloge. Na Notranjskem je deloval kot in\xc5\xa1truktor OF v tandemu s predstavnikom komunistov. Tesno je sodeloval s Francetom Popitom, s katerim sta ostala tovari\xc5\xa1a \xc5\xa1e desetletja. Na Dolenjskem je moral bla\xc5\xbeiti napetosti med tamkaj\xc5\xa1njimi kr\xc5\xa1\xc4\x8danskimi socialisti in komunisti. Oktobra je bil na ko\xc4\x8devskem zboru izvoljen za \xc4\x8dlana SNOO. Februarja 1944, tik pred \xc4\x8drnomaljskim zasedanjem SNOO, se je v\xc4\x8dlanil v komunisti\xc4\x8dno partijo Slovenije .\n_START_SECTION_\nV Beogradu: \xc5\xa1tudij in diplomatska slu\xc5\xbeba SFRJ\n_START_PARAGRAPH_\nJanez Stanovnik je konec 2. svetovne vojne do\xc4\x8dakal \xc5\xbee v Beogradu kot \xc5\xa1ef kabineta Edvarda Kardelja, ki je bil takrat podpredsednik zvezne vlade in zunanji minister. Udele\xc5\xbeila sta se Pari\xc5\xa1ke mirovne konference leta 1947._NEWLINE_\xc5\xa0tudij s poudarkom na mednarodnih odnosih in ekonomiji je nadaljeval po vojni v Beogradu in diplomiral na In\xc5\xa1titutu za dru\xc5\xbebene vede pri ustanovitelju \xc5\xa1ole, Najdanu Pa\xc5\xa1i\xc4\x87u)._NEWLINE_Leta 1952 je bil imenovan za ekonomskega svetnika stalne misije FLRJ pri sede\xc5\xbeu OZN v New Yorku, kjer je kot nekdanji partizan in svobodomislec u\xc5\xbeival veliko simpatij. Seznanil se je z vrhom ameri\xc5\xa1ke ekonomske znanosti. Po vrnitvi v Jugoslavijo leta 1956 se je posvetil ekonomiji, \xc4\x8deprav je bil od leta 1958 tudi zvezni poslanec. Postal je direktor In\xc5\xa1tituta za mednarodno politiko in gospodarstvo v Beogradu.\n_START_SECTION_\nZa kratek \xc4\x8das v Ljubljani\n_START_PARAGRAPH_\nLeta 1962 se je vrnil v Ljubljano. Pou\xc4\x8deval je na Ekonomski fakulteti, leta 1964 je bil kratek \xc4\x8das tudi dekan. \xc5\xa0e vedno je spremljal zunanjega ministra SFRJ Ko\xc4\x8do Popovi\xc4\x87a na zasedanja generalne skup\xc5\xa1\xc4\x8dine OZN.\n_START_SECTION_\nV Organizaciji zdru\xc5\xbeenih narodov in vladi SFRJ\n_START_PARAGRAPH_\nStanovnikove sposobnosti so v OZN opazili in mu ponudili slu\xc5\xbebo. V letih 1965 do 1967 je bil svetnik generalnega sekretarja Unctada (Konference Zdru\xc5\xbeenih narodov o trgovini in razvoju) Raula Prebischa. _NEWLINE_V tistih letih je veliko pisal, tudi o nezadovoljivi notranji ureditvi Jugoslavije, za katero je predlagal prehod v tr\xc5\xbeno gospodarstvo. S tem razmi\xc5\xa1ljanjem je navdu\xc5\xa1il Borisa Kraigherja, ki je leta 1966 sestavljal zvezno vlado in je Stanovnika povabi vanjo. Po Kraigherjevi smrti je Stanovnik ostal v vladi Mike \xc5\xa0piljka, vendar je bila zamisel o liberalnej\xc5\xa1em gospodarstvu opu\xc5\xa1\xc4\x8dena. V \xc5\xa0piljkovi vladi je bil Stanovnik manj kot eno leto.\n_START_SECTION_\nIzvr\xc5\xa1ni sekretar Ekonomske komisije OZN za Evropo\n_START_PARAGRAPH_\nLeta 1968 je takratni generalni sekretar OZN U Tant \xc5\xbeelel J. Stanovnika imenovati za izvr\xc5\xa1nega sekretarja Ekonomske komisije OZN za Evropo, kar je sporo\xc4\x8dil vodstvu SFRJ. Zaradi nasprotovanja \xc5\xa0piljka je Stanovnik na visoki polo\xc5\xbeaj v \xc5\xbdenevo odpotoval \xc5\xa1ele po Kardeljevem posredovanju. V \xc5\xbdenevi je Stanovnik na sprva za\xc4\x8dasnem delu ostal petnajst let. Skoraj ves \xc4\x8das slu\xc5\xbebovanja (od 1972 do 1982) je imel tudi naziv generalnega podsekretarja OZN, kar je po rangu drugi \xc4\x8dlovek te organizacije. _NEWLINE_Leta 1982 se je iz OZN upokojil.\n_START_SECTION_\nV predsedstvu SRS\n_START_PARAGRAPH_\nJanez Stanovnik je v letih 1984 do 1988 bil \xc4\x8dlan predsedstva SRS._NEWLINE_Stanovnik je bil leta 1988 kandidat za predsednika predsedstva SRS in je  v tekmi z Mojco Dr\xc4\x8dar Murko, Cirilom Zlobcem in Ivom Fabincem zmagal. Na predsedni\xc5\xa1ki funkciji je za\xc4\x8del delovati maja 1988. Politi\xc4\x8dni polo\xc5\xbeaj je bil takrat v Sloveniji in Jugoslaviji skrajno napet. V Sloveniji so se \xc5\xbee konec meseca pri\xc4\x8dele aretacije v zvezi z zadevo JBTZ. Stanovnika so obiskovali tako predstavniki Odbora za varstvo \xc4\x8dlovekovih pravic kot tudi JLA. Predsednik Odbora Igor Bav\xc4\x8dar je razgovore s Stanovnikom zapisoval.  Veljko Kadijevi\xc4\x87, minister za obrambo SFRJ, je sicer Stanovnika obdol\xc5\xbeil veleizdaje, vendar takrat, ko to ni moglo imeti nobenih posledic. Kasneje so nekateri ozna\xc4\x8dili Stanovnika za izdajalca, ker naj bi dovolil predajo oro\xc5\xbeja teritorialne obrambe _NEWLINE_Trenja med zveznim in republi\xc5\xa1kim vodstvom so se odrazila v naslednjih dogodkih. Februarja 1989 je Milo\xc5\xa1evi\xc4\x87 Kosovu vsili novo partijsko vodstvo, rudarji iz Starega trga pa so se odlo\xc4\x8dili njegove ukaze izpodbiti z gladovno stavko. V Cankarjevem domu v Ljubljani je bilo organizirano zborovanje v podporo rudarjem, kjer prvi\xc4\x8d dru\xc5\xbeno nastopita nastajajo\xc4\x8da slovenska opozicija in vlada. V Beogradu se na demonstracijah zbere razjarjena milijonska mno\xc5\xbeica. Janez Stanovnik ob tem dramati\xc4\x8dno pozove k strpnosti: "Dajte, da se vsi skupaj zaustavite, dokler je \xc5\xa1e \xc4\x8das." Zavzema se za miren in razumen prehod v demokracijo. Naslednji obremenjujo\xc4\x8d dogodek je bila napoved \xc2\xbbmitinga resnice\xc2\xab v Ljubljani in njegova prepoved v Ljubljani. Komentatorji trdijo, da se Stanovnik \xc2\xbbob teh te\xc5\xbekih izzivih ni najbolje zna\xc5\xa1el\xc2\xab.\n_START_SECTION_\nStrokovno delo in priznanja\n_START_PARAGRAPH_\nLeta 1983 je Janez Stanovnik dobil Kidri\xc4\x8devo nagrado za knjigo Mednarodni gospodarski sistem: od dominacije k enakopravnosti (1982); je tudi dobitnik dveh nagrad Kidri\xc4\x8devega sklada.\n_START_SECTION_\nOsebno \xc5\xbeivljenje\n_START_PARAGRAPH_\nMed vojno se je poro\xc4\x8dil, tudi cerkveno, s partizansko bolni\xc4\x8darko Marijo, s katero sta imela dva sinova, Ale\xc5\xa1a in Tineta. Oba sta postala univerzitetna profesorja. Kmalu po rojstvu drugega sina je \xc5\xbeena Marija nepri\xc4\x8dakovano umrla. _NEWLINE_Z drugo \xc5\xbeeno Dragico je imel \xc5\xa1e sina Janka. (V povojni dru\xc5\xbeini so bili poleg Janeza in Dragice \xc5\xa1tirje otroci, poleg na\xc5\xa1tetih \xc5\xa1e sin Dragice iz prvega zakona, Jugo).  _NEWLINE_Janez Stanovnik po vojni tudi ni ve\xc4\x8d veren. \xc4\x8cez leta pove, da je s svojo vernostjo raz\xc4\x8distil po racionalni poti._NEWLINE_Po kon\xc4\x8danem mandatu predsednika predsedstva 1990 se je posvetil \xc5\xbeeni Dragici, ki je bila invalidna po mo\xc5\xbeganski kapi. \xc5\xbdena je leta 2002 umrla. Po dvanajstih letih se je Janez Stanovnik vrnil v javnost.\n_START_SECTION_\nO revoluciji\n_START_PARAGRAPH_\n\xc2\xbbcilj NOB-ja ni bila samo osvoboditev, ampak tudi \xc2\xbbrevolucija, socialna revolucija, to je zgraditev novega dru\xc5\xbebenega reda\xc2\xab_NEWLINE_\xe2\x80\x94Janez Stanovnik,\xc2\xa0Stanovnik: Za povojne poboje sem vedel\n_START_SECTION_\nO klerofa\xc5\xa1izmu v Sloveniji\n_START_PARAGRAPH_\n\xc2\xbbPopolnoma (sem prepri\xc4\x8dan, da je bil \xc5\xa1kof Ro\xc5\xbeman med vojno na protipartizanski strani). _NEWLINE_To je bilo popolnoma nedvomno in se vle\xc4\x8de \xc5\xa1e iz predvojnih \xc4\x8dasov. Ker ste mladi, vam lahko poka\xc5\xbeem, kako je bilo pred vojno. Tako (poka\xc5\xbee fotografije, na katerih Ro\xc5\xbeman pregleduje postrojene uniformirance), kot so imeli fa\xc5\xa1isti svoje uniforme, tako so imeli uniformirane slovenske fante. Oni so imeli fa\xc5\xa1isti\xc4\x8dne odrede \xc5\xbee pred vojno. Ro\xc5\xbeman je bil \xc5\xa1ef katoli\xc5\xa1ke akcije, ki je bila, kako bi vam rekel, parafa\xc5\xa1isti\xc4\x8dna organizacija. _NEWLINE_Pape\xc5\xbe Pij XI. je leta 1931 izdal encik\xc2\xadliko, ki je nosila ime Quadregesimo Anno in ki je priporo\xc4\x8dala, naj se katoli\xc4\x8dani zavzamejo za izgradnjo korporativisti\xc4\x8dnega sistema, ki je bil fa\xc5\xa1isti\xc4\x8dni sistem, tak, kakr\xc5\xa1nega je v Italiji uvedel Mussolini in s katerim je dejansko razpustil sindikate in napravil tripartitne organe kolaboracije med kapitalisti, delavci in dr\xc5\xbeavo. _NEWLINE_Na\xc5\xa1i, se pravi Ro\xc5\xbeman, so s to t. i. katoli\xc5\xa1ko akcijo, ki jo je priporo\xc4\x8dil Vatikan, z napol fa\xc5\xa1isti\xc4\x8dno organizacijo, zlorabili vero za ideolo\xc5\xa1ko osnovo. In to je bila predhodnica nesre\xc4\x8de, ki se je potem razvijala v teku NOB, ampak, insistiram, samo v ljubljanski \xc5\xa1kofiji. Tega ni bilo niti v mariborski \xc5\xa1kofiji, \xc5\xa1e manj pa na Primorskem. Samo tretjina Slovenije je bila zajeta s tem, jaz bi ga imenoval fa\xc5\xa1isti\xc4\x8dnim valom.\xc2\xab_NEWLINE_\xe2\x80\x94Janez Stanovnik,\xc2\xa0(izvle\xc4\x8dek) Intervju: Janez Stanovnik, Playboy.si, 27.4.2012'